Diari Oficial de la Generalitat Valenciana


Sumari del DOGV 6009, del 08-05-2009 (2009/4973)

ORDE de 16 d'abril de 2009, de la Conselleria de Sanitat, per la qual convoca 10 beques de formació mitjançant pràctiques professionals en els laboratoris de Salut Pública i en l'Àrea de Seguretat Alimentària de la Conselleria de Sanitat.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6009

Data del DOGV
:   08-05-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/4973


Data del document
:   16-04-2009

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * assignació per estudis

ORDE de 16 d'abril de 2009, de la Conselleria de Sanitat, per la qual convoca 10 beques de formació mitjançant pràctiques professionals en els laboratoris de Salut Pública i en l'Àrea de Seguretat Alimentària de la Conselleria de Sanitat.  
 [2009/4973]  
La Conselleria de Sanitat, a través de la Direcció General de Salut Pública, convoca la concessió de 5 beques destinades a farmacèutics, químics, biòlegs, veterinaris, metges i persones amb titulacions equivalents, per a fer pràctiques professionals a fi de facilitar la formació complementària, l'adquisició de noves aptituds i l'especialització en l'àmbit del control analític en seguretat alimentària.  
Esta actuació es troba en els objectius i activitats del programa 413.10 Salut, dels Pressupostos de la Generalitat Valenciana per a l'exercici 2009.  
Per això, a proposta de la Direcció General de Salut Pública i fent ús de les facultats que em conferix el Decret 120/2007, de 27 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, i segons el que establix el Decret 108/1992, de 6 de juliol, del Govern Valencià, pel qual regula la concessió de beques.  
Segons que disposa l'article 7 del Decret 147/2007, de 7 de setembre, esta convocatòria està exempta del tràmit de notificació prèvia a la Comissió Europea, perquè no té els requisits que imposen l'obligació esmentada.  
ORDENE  
Primer  
Convocar un concurs públic per a la concessió de 10 beques per a la formació en l'àmbit de la seguretat alimentària a través de pràctiques professionals en els laboratoris de Salut Pública de la Conselleria de Sanitat i d'ordenació i vigilància en l'Àrea de Seguretat Alimentària, i aprovar les bases que regulen esta convocatòria i el model d'instància, que es descriuen en els annexos I i II d'esta orde.  
Segon  
Les beques que regula esta orde es financen a càrrec del programa pressupostari 22.95.99.4262.669.65.6 de la Direcció General de Salut Pública, codi de línia T6698000, per un import total màxim de 124.992,00 euros, d'acord amb els Pressupostos de la Generalitat Valenciana per a l'exercici 2009.  
Tercer  
Correspon al director general de Salut Pública de la Conselleria de Sanitat la resolució de la convocatòria, i també la facultat d'adoptar les resolucions necessàries per al desplegament i l'execució d'esta orde.  
DISPOSICIÓ FINAL  
Esta orde entra en vigor l'endemà de la publicació en el Diari Oficial de la Comunitat Valenciana.  
Contra esta convocatòria pot interposar-se un recurs potestatiu de reposició davant del conseller de Sanitat, en el termini d'un mes des de la publicació, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o directament un recurs contenciós administratiu, d'acord amb el que preveuen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, dins del termini de dos mesos comptador des de l'endemà de la publicació d'esta orde, davant de la Sala Contenciosa Administrativa del Tribunal Superior de Justícia de la Comunitat Valenciana.  
València, 16 d'abril de 2009  
El conseller de Sanitat  
MANUEL CERVERA TAULET  
Annex I  
Bases de la convocatòria per a la concessió de 10 beques, 7 per a fer pràctiques professionals de control analític en l'àmbit de la seguretat alimentària en els laboratoris de Salut Pública de la Conselleria de Sanitat i 3 beques en l'àmbit de l'ordenació i vigilància en seguretat alimentària de l'Àrea de Seguretat Alimentària de la Conselleria de Sanitat  
Primera. Objecte  
Les beques tenen com a objecte facilitar la formació complementària, l'adquisició de noves aptituds i l'especialització en l'àmbit del control analític, l'ordenació i vigilància en seguretat alimentària.  
Segona. Nombre de beques, classes i titulació exigida  
1. Els aspirants han de tindre la titulació de llicenciat en Farmàcia, Química, Biologia, Medicina, Veterinària o una titulació equivalent.  
El total de beques convocades es distribuïx:  
- Laboratori de Salut Pública de València: 3 (àrea de química).  
- Laboratori de Salut Pública de València: 1 (àrea de microbiologia).  
- Laboratori de Salut Pública d'Alacant: 2 (àrea de microbiologia).  
- Laboratori de Salut Pública de Castelló: 1 (àrea de microbiologia).  
- Àrea de Seguretat Alimentària: 3.  
2. Els aspirants poden optar només a les beques d'un dels laboratoris o a les de l'Àrea de Seguretat Alimentària. L'han d'assenyalar expressament en la sol·licitud.  
Tercera. Dotació, duració i pagament de les beques  
1. Cada una de les beques es cobra en pagaments mensuals de 1.388,3 euros (subjectes a la retenció de l'Impost sobre la Renda de les Persones Físiques), després d'una certificació del cap de la Secció de Laboratoris de la Direcció General de Salut Pública.  
2. El període de duració de les beques objecte d'esta convocatòria comprén des de l'1 de maig de 2009 o, si es resol més tard, des de l'endemà de la notificació, fins el 31 de desembre de 2009. No obstant això, el període esmentat es pot prorrogar mitjançant una resolució del director general de Salut Pública, a l'exercici 2010, dins dels límits previstos en la normativa i sempre que hi haja una consignació pressupostària adequada i suficient en el pressupost de la Generalitat Valenciana. En cap cas la beca té una duració superior a un any natural.  
Quarta. Formalització i termini de presentació de sol·licituds  
1. Les persones aspirants a la beca han de presentar, en el termini de 15 dies hàbils comptador des de l'endemà de la publicació d'esta orde en el Diari Oficial de la Comunitat Valenciana, una sol·licitud segons el model de l'annex II.  
Les sol·licituds per a la concessió de les beques regulades en esta orde poden presentar-se en el Registre General de la Conselleria de Sanitat, al carrer del Misser Mascó, 31, de València, o de qualsevol de les maneres establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En este últim cas, el sol·licitant ha d'enviar immediatament un telefax, al número 718937604, dirigit a l'òrgan gestor, la Secció de Laboratoris de l'Àrea de Seguretat Alimentària, amb la còpia de la sol·licitud presentada.  
2. S'ha d'adjuntar a la sol·licitud la documentació següent:  
A) Documentació general  
1. Fotocòpia compulsada del DNI.  
2. Declaració responsable de no tindre cap relació laboral fixa i d'estar al corrent de les obligacions fiscals.  
3. Declaració responsable de complir amb les bases de la convocatòria i la resta de les normes que s'apliquen.  
4. Certificat mèdic que acredite no patir cap malaltia o defecte físic que impedisca fer els treballs i estudis que comporta l'acceptació de la beca.  
5. Documentació que acredite que el candidat té cobertura sanitària.  
B) Documentació que acredite els mèrits al·legats  
1. Currículum, en el qual s'han de fer constar les dades personals i acadèmiques (incloses la tesi i altres titulacions), i també la llista de màsters, cursos i assistències a jornades.  
2. Fotocòpia compulsada del títol o del depòsit de les taxes per a expedir-lo, si és el cas, i certificat oficial de qualificacions o fotocòpia compulsada, amb l'expressió de la nota mitjana, d'acord amb el Reial Decret 55/2005, de 21 de gener.  
c) Memòria, d'una extensió màxima de 20 folis, sobre el tema que més avant es precisa.  
3. Tots els mèrits que s'al·leguen han de ser acreditats amb documents, per mitjà d'un original o d'una fotocòpia compulsada, en el moment de la presentació de les sol·licituds.  
La falta d'aportació, juntament amb la sol·licitud, de la documentació que acredite els mèrits i de la memòria, descrits en els apartats B i C, és motiu d'exclusió.  
4. Acabat el termini de presentació de sol·licituds, s'ha de publicar en el tauler d'anuncis de la Conselleria de Sanitat, situada al carrer Misser Mascó, 31, de València, i de les direccions territorials de Sanitat d'Alacant (c/ Girona, 26) i de Castelló (pl. Hort del Corders, 12), la llista provisional d'aspirants, en la qual també es farà constar, si és el cas:  
1) La llista d'aspirants exclosos per no haver aportat, juntament amb la sol·licitud, la documentació que acredite els mèrits o bé la memòria, descrits en els apartats B i C.  
2) La llista d'aspirants que no hagen aportat, juntament amb la sol·licitud, la documentació general descrita en l'apartat A. Estos aspirants disposen d'un termini de 10 dies hàbils per a esmenar la falta de la documentació esmentada. En la llista s'ha d'indicar que, si no ho fan, es considera que desisitixen de la sol·licitud, d'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Cinquena. Comissió avaluadora  
1. Es constituïx una comissió avaluadora per a examinar les sol·licituds de les beques, que ha d'elaborar, en el termini d'un mes des de la finalització del termini de presentació de sol·licituds, les propostes d'adjudicació de les beques.  
La comissió esmentada està presidida pel director general de Salut Pública o la persona que hi delegue, i en formen part com a vocals el cap del Servici d'Higiene dels Aliments, el cap de la Secció de Laboratoris de Salut Pública i un tècnic de la Secció de Laboratoris designat pel director general de Salut Pública.  
Com a secretària de la comissió es designa la cap de la Unitat d'Actuació Administrativa de la Direcció General de Salut Pública.  
2. El funcionament de la comissió s'ha d'adaptar al que establix esta convocatòria i, de manera subsidiària, a les regles que conté el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Sisena. Selecció i procediment de selecció  
1. La selecció dels becaris es fa per la puntuació obtinguda per l'aplicació del barem següent:  
a) Expedient acadèmic, que es valora en relació amb la qualificació mitjana, d'acord amb el que estipula l'annex I del Reial Decret 1497/1987, de 27 de novembre: fins a 2 punts.  
b) Altres mèrits acadèmics: altres titulacions, tesi, publicacions, màsters, cursos, assistències a jornades: fins a 2 punts.  
c) Coneixements de valencià: fins a 1 punt.  
d) Coneixements d'altres idiomes, tenen consideració especial els oficials de la Unió Europea: fins a 1 punt.  
e) Memòria: fins a 4 punts. En un màxim de 20 folis, s'ha de desenvolupar un tema sobre els aspectes següents:  
- Beques en l'àrea de química: metodologies analítiques per a l'anàlisi de contaminants i residus en aigües i aliments.  
- Beques en l'àrea de microbiologia: metodologies analítiques per a la determinació de microorganismes patògens en aigües i aliments.  
- Beques en l'Àrea de Seguretat Alimentària: control alimentari a Espanya i a la Unió Europea.  
2. El procés de selecció té les fases següents:  
1ª. La comissió avalua els mèrits de cada sol·licitant aplicant el barem establit en esta convocatòria.  
2ª. En acabat el procés de selecció, la comissió avaluadora elabora una proposta de concessió de beques que conté la llista de beneficiaris i una borsa de reserva per orde de puntuació, per al cas que es produïsca alguna renúncia o abandó.  
Setena. Concessió  
1. El director general de Salut Pública de la Conselleria de Sanitat, a la vista de la proposta de la comissió avaluadora, dicta una resolució en què s'adjudiquen les beques i es constituïx la borsa de reserva a què es referix la base sisena, en el termini de 2 mesos, comptadors a partir de l'endemà de l'acabament del termini de presentació de sol·licituds.  
La resolució d'adjudicació es publica en el Diari Oficial de la Comunitat Valenciana, acte que, d'acord amb el que preveuen els articles 58, 59 i 60 de la Llei 30/1992, de Règim Jurídic de les Administracions Públiques i del Procediment Administratiu Comú, té l'efecte de notificació a les persones interessades.  
2. La Conselleria de Sanitat es reserva la facultat de deixar deserta totalment o parcialment l'adjudicació de les beques convocades i d'interpretar el contingut d'estes bases.  
Huitena. Drets, obligacions, tutoria i incidències dels becaris  
L'acceptació de la beca comporta l'adquisició dels compromisos següents:  
1) Complir les bases de la convocatòria i la resta de normes que s'apliquen, com a conseqüència de la convocatòria.  
2) Començar l'aprofitament de la beca el dia que s'assenyale.  
3) Exercir l'activitat objecte d'esta convocatòria, amb la supervisió del cap del laboratori en què es fa la pràctica professional.  
4) Fer les tasques inherents a l'objecte de la beca, d'acord amb la distribució que organitze l'òrgan que exercix la tutela, amb un horari màxim de 35 hores setmanals.  
5) No poden simultaniejar l'aprofitament de la beca amb cap tipus de retribució econòmica, bé siga en concepte de treball per compte d'altri, bé amb qualsevol altra beca.  
6) Presentar un informe, dins dels 15 dies posteriors al terme de cada semestre natural, que ha de contindre la menció de les activitats i els estudis fets en eixe període.  
2. L'incompliment per part del becari o becària dels compromisos anteriors, en qualsevol moment, dóna lloc a la privació de la beca pel temps que en quede d'aprofitament, i també a reintegrament de les quantitats percebudes, sense perjuí de les altres responsabilitats que resulten exigibles.  
3. La condició de becari no genera cap relació laboral ni administrativa amb la Generalitat Valenciana.  
4. No tenen la condició d'aspirants a les beques que es convoquen les persones que ja hagen disfrutat d'una beca en convocatòries anteriors.  
5. El director general de Salut Pública ha de resoldre les incidències que es produïsquen durant el període d'aprofitament de les beques, a proposta del cap o la cap de la unitat administrativa corresponent, i pot deixar-les sense efecte, després de fer el tràmit d'audiència de la persona interessada, en els casos següents:  
a) Incompliment, sense causa que ho justifique, de les condicions establides en esta convocatòria.  
b) No fer l'activitat que va motivar la concessió.  
c) Deixar de tindre els requisits exigits en esta convocatòria.  
6. Si hi ha incidències, renúncies, abandons o incompliments que deixen vacant una beca, es cobrirà segons l'orde establit en la borsa de reserva que resulte del procés de selecció.  
Annex II  
Sol·licitud de beques per al perfeccionament formatiu  
I. Dades de la persona sol·licitant  
- Nom i cognoms.  
- DNI  
- Adreça: carrer, número, municipi, codi postal, telèfon, fax, coreu-e.  
II. Documentació aportada (assenyaleu-la)  
A) Documentació general  
1. Fotocòpia compulsada del DNI  
2. Declaració responsable de no tindre cap relació laboral fixa, i d'estar al corrent de les obligacions fiscals.  
3. Declaració responsable de complir les bases de la convocatòria i la resta de normes que s'apliquen.  
4. Certificat mèdic que acredite no patir cap malaltia o defecte físic que impedisca fer els treballs i estudis que comporta l'acceptació de la beca.  
5. Documentació que acredite que el candidat té cobertura sanitària.  
B) Documentació que acredita els mèrits al·legats  
1. Currículum, en el qual s'han de fer constar les dades personals i acadèmiques (incloses la tesi i altres titulacions), i també la llista de màsters, cursos i assistència a jornades.  
2. Fotocòpia compulsada del títol o expedient acadèmic o del depòsit de les taxes per a l'expedició del títol, si és el cas, i certificat oficial de qualificacions, o fotocòpia compulsada, amb l'expressió de la nota mitjana, d'acord amb el Reial Decret 1497/1987, de 27 de novembre.  
C) Memòria, d'una extensió màxima de 20 folis, sobre el tema proposat per a cada classe de beca.  
III. Laboratori a què opta (assenyale'n només un)  
- Laboratori de Salut Pública de València (àrea de química).  
- Laboratori de Salut Pública de València (àrea de microbiologia).  
- Laboratori de Salut Pública d'Alacant (àrea de microbiologia).  
- Laboratori de Salut Pública de Castelló (àrea de microbiologia).  
- Àrea de Seguretat Alimentària.